Santo Laurensius, Martir Sane Prawira
Nénten wénten serat sané kapanggih ngeniang indik masan alit dané Laurensius, nanging wantah ngawit saking dané sampun manados diakon ring Roma. Dané maraga salah tunggal saking pantaran diakon agung pitung diri sané ngaturang ayah ngabih ida Sri Paus ring Roma. Antuk ida Sri Paus Sixtus II (257-258), dané Laurensius kaparaksain arta brana kasugihan Pasamuané buat kaedum-edumang ring rakyaté sané tiwas ring sawewengkon kota Roma ring masané punika. Dané taler ngiring ida Sri Paus jeroning upacara agama sané mawarna-warni. Rikala ida Sri Paus Sixtus II kaejuk antuk para prajurit kraton Romawi, dané Laurensius nyadia ngiring ida jantos ka pamuput. Ring ida Sri Paus, dané matur asapuniki: “Titiang pacang ngiring ida ring dija ja ida lunga. Nénten ja patut pandita agung seselikan Ida Sang Kristus lunga saha nénten kairing antuk diakon pangabih idané.” Sixtus angob miragi atur danéné punika. Tumuli ida ngandika: “Ning, eda sedih tur ngeling buka kéto! Bapa tusing ja padidian. Ida Sang Kristus pastika nyayubin bapa. Nah, kéné, cening, buin katelun uli jani, cening lakar milu nututin bapa ngungsi kotaman swargané."
Pangandikan ida Sri Paus Sixtus punika sawiakti madaging. Sang pangréh kota Roma, sané uning mungguing Pasamuané maderbé arta brana kasugihan, nampi orti mungguing dané Laurensius kaparaksain ngétangang arta branané punika. Punika awinanipuné dané Laurensius katangkilang ring ajeng pangréh kotané punika. Irika dané Laurensius kalemesin mangda gelis-gelis nyerahang kasugihan Pasamuané punika makasami ring pangréh kotané. Antuk andap asor dané Laurensius matur asapuniki: “Inggih, ratu! Jeroning tigang rahina saking mangkin pacang serahang titiang kasugihané punika ring ida.” Malantaran pasaur sané kanten becik punika, dané Laurensius kaelébang sarwi kabanggayang ngamudalang.
Raris dané munduhang sakancan anaké tiwas-tiwas ring sajebag kota Roma, tumuli ngedum-edumang arta brana kasugihan Pasamuané punika ring ipun. Wus punika dané ngater sawatek anaké tiwas punika marérod ngungsi genah purin sang pangréh kotané. Raris ring dané pangréh punika, sarwi matujuhan ring beredan anak tiwas punika, dané Laurensius matur asapuniki: “Nawegang titiang ratu, puniki sampun kasugihan Pasamuané sané abih titiang. Lédang ja ida nampi ipun sami sarwi miara ipun saha becik.”
Sang pangréh kotané brangti tan sipi. dané ngawetuang dedalihan mungguing Laurensius sampun nganistayang kraton Roma. Punika awinanipun, dané Laurensius katiwakin pidanda pati. Dané kaejuk, kablagbag sarwi katunu urip-urip ring duur galar besi sané sinah banas bara. Dané Laurensius nénten ja ajrih ring pidandané punika. Sesampun apahro anggan danéné puwun, dané matur mangda anggané kabadingang jantos makasami rata puwun. “Sané beténan sampun puwun, mangkin badingang awak tiangé mangda sami rata puwun!” kénten pangandikan danéné ring para algojo sané nyangsarén dané. Pamuputipun dané Laurensius mantuk ring genah pangulingané punika pinaka satunggiling satria prawira parekan Ida Sang Kristus.
Carita indik kaprawiran danéné punika kauningan antuk anaké akéh saking surat-surat sané kapulpulang antuk dané Santo Agustinus. Irika taler kaunggahang mungguing isapasira ugi sané ngastawa malantaran dané Laurensius, pinunasé pacang kadagingin. “Merta sané alit pacang kapaicain ring ipun sané ngastawa malantaran dané Laurensius, mangda ipun sayan geleng ngaturang pinunas sané lintang agengan, inggih punika merta tresna asih ring sesaman miwah kasatian ring Ida Sang Kristus”, kadi asapunika pangandikan dané Santo Agustinus jeroning satunggiling serat danéné.
Pasamuan Katolik sajagat makélingin rerahinan dané Laurensius ring pinanggal 10 Agustus nyabran warsa.
ban_Latn ban_Latn ban_Latn ban_Latn ban_Latn ban_Latn ban_Latn